**Odredba z dne 4. aprila 2023
o najnižji ceni storitve dostave knjig**

NOR: MICE2228102A
ELI: https://www.legifrance.gouv.fr/eli/arrete/2023/4/4/MICE2228102A/jo/texte
Uradni list Francoske republike št. 0083 z dne 7. aprila 2023
besedilo št. 22

Minister za gospodarstvo, finance ter industrijsko in digitalno suverenost ter ministrica za kulturo –
ob upoštevanju Direktive (EU) 2015/1535 Evropskega parlamenta in Sveta z dne 9. septembra 2015 o določitvi postopka za zbiranje informacij na področju tehničnih predpisov in pravil za storitve informacijske družbe;
ob upoštevanju Zakona št. 81-766 z dne 10. avgusta 1981 o cenah knjig, kakor je bil spremenjen, zlasti člena 1, kakor je bil spremenjen s členom 1 Zakona št. 2021-1901 z dne 30. decembra 2021 o okrepitvi knjižnega trga ter povečanju pravičnosti in zaupanja med njegovimi akterji;
ob upoštevanju Sklepa regulativnega organa za elektronske komunikacije, pošto in distribucijo tiska št. 2022-1397 z dne 5. julija 2022;
ob upoštevanju uradnega obvestila št. 2022/0683/F, ki je bilo Evropski komisiji posredovano 13. oktobra 2022, in odgovora Komisije z dne 16. januarja 2023 –
odrejata:

**Člen 1**

Najnižja cena storitev dostave iz četrtega odstavka člena 1 navedenega zakona z dne 10. avgusta 1981 znaša:

3 EUR, vključno z davki, za vsa naročila ene ali več knjig, katerih nakupna vrednost v primeru novih knjig je nižja od 35 EUR, vključno z vsemi davki;
- več kot 0 EUR, vključno z davki, za vsa naročila ene ali več novih knjig, katerih nakupna vrednost znaša 35 EUR ali več, vključno z davki.

Navedena najnižja cena velja za storitev dostave naročila ne glede na število paketov, ki sestavljajo naročilo.
Storitev dostave plača kupec skupaj s plačilom naročila.

**Člen 2**

Ta odredba se objavi v Uradnem listu Francoske republike in začne veljati šest mesecev po objavi.

4. april 2023

Ministrica za kulturo
Rima Abdul-Malak

Minister za gospodarstvo, finance ter industrijsko in digitalno suverenost
Bruno Le Maire